На основу чл. 134., 135. став 1. тачка 1 и 136. став 1. и 2. Закона о спорту („Сл. гласник РС“, 10/16), у вези са Правилником о одобравању и финансирању програма којима се остварују потребе и интереси грађана у области спорта у АП Војводини („Службени лист АПВ", бр. 6/19), те чл. 24. и 25. Покрајинске скупштинске одлуке о буџету АП Војводине за 2022. годину („Службени лист АПВ", бр. 54/21), покрајински секретаријат за спорт и омладину расписује

**ЈАВНИ КОНКУРС**

**за финансирање посебног програма афирмације**

**школског и универзитетског спорта у АП Војводини**

**УСЛОВИ У ПОГЛЕДУ ПОДНОСИОЦА И ПРЕДМЕТА ЈАВНОГ КОНКУРСА**

Јавни конкурс је намењен васпитно образовним установама (предшколске установе, основне и средње школе) и високошколским установама са територије Аутономне покрајине Војводине.

На основу јавног конкурса финансираће се пројекти и програми који имају за циљ унапређење школског и универзитетског спорта, проширење понуде школских спортских секција и школских и универзитетских спортских такмичења.

Уколико се програм реализује у партнерству са спортским и невладиним организацијама са територије АП Војводине, подносилац доставља и споразум о партнерству.

Укупан износ средстава по овом конкурсу износи **6.000.000,00** (шест милиона) **динара**.

**ТРАЈАЊЕ ЈАВНОГ КОНКУРСА И НАЧИН ПОДНОШЕЊА ЗАХТЕВА**

**Јавни конкурс је отворен од дана објављивања у дневном листу „Дневник“ до 1. априла 2022. године**.

Након истека рока трајања овог Конкурса, стручна Комисија ће вредновати поднете предлоге пројеката, те доставити покрајинском секретару предлог за финансирање. Након доношења одлуке на интернет страници Секретаријата ће се објавити списак подносилаца чији су предлози пројекта одобрени. Објављивањем ове листе, сматраће се да су подносиоци предлога пројеката који нису на листи, одбијени са захтевом за финансирање, те да су на овај начин о томе обавештени.

Пријаве на конкурс испуњавају се искључиво на обрасцу који је објављен на интернет сајту Секретаријата: [www.sio.vojvodina.gov.rs](http://www.sio.vojvodina.gov.rs) и достављају се у запечаћеној коверти са назнаком **„Пријава на Јавни конкурс за финасирање посебног програма афирмације школског и универзитетског спорта у АП Војводини“**, поштом на адресу: Покрајински секретаријат за спорт и омладину, Бул. Михајла Пупина 16, 21000 Нови Сад, или непосредно на писарници покрајинских органа.

Неблаговремене и непотпуне пријаве, неће се разматрати.